1.ĮVADAS

Pagal Sąjungos daugiametę finansinę programą po 2020 m. biudžete turi būti numatyta ilguoju laikotarpiu skirtinų lėšų prieglobsčiui, migracijos valdymui, integruotam sienų valdymui (be kita ko, muitinio tikrinimo įrangai) ir vidaus saugumui (be kita ko, kovai su terorizmu), taip pat ja turi būti užtikrinta, kad Sąjungos užmojams šiose srityse būtų skiriamas tinkamas finansavimas. Tai viena iš Diskusijoms skirtame dokumente dėl ES finansų ateities pateiktų išvadų, kuriai pritarta per konsultacijas su suinteresuotaisiais subjektais. Šiame poveikio vertinime išdėstyti Komisijos pasiūlymų įsteigti ES fondus pirmiau minėtose srityse motyvai.

2.UŽDAVINIAI

2015 m. kilusi migracijos krizė aiškiai parodė, kad valstybės narės turi dirbti išvien, siekdamos veiksmingai ir solidariai spręsti su migracija susijusius uždavinius. Europos migracijos darbotvarkė parengta kaip išsamus atsakas, o jos įgyvendinimas ir valdymas dar daugelį metų bus vienas iš Sąjungos uždavinių. Parama reikalinga, kad būtų užtikrinta veiksminga Sąjungos išorės sienų kontrolė ir tinkamas Šengeno erdvės veikimas ir užkirstas kelias neteisėtai migracijai, kartu palengvinant teisėtą keliavimą. Parama taip pat reikalinga muitų sąjungai ir muitinių veiklai, susijusiai su prekių muitiniu tikrinimu prie Sąjungos išorės sienų, remti, siekiant apsaugoti finansinius ir ekonominius Sąjungos bei valstybių narių interesus, užtikrinti saugą ir saugumą Sąjungoje ir apsaugoti Sąjungą nuo nesąžiningos ir neteisėtos prekybos, kartu sudarant palankesnes sąlygas teisėtai verslo veiklai vykdyti. Europos saugumo darbotvarkėje nustatyta, kad būtina visapusiškai reaguoti į saugumo grėsmes, kylančias dėl terorizmo, organizuoto nusikalstamumo ir kibernetinių nusikaltimų, kurie visi yra tarpvalstybinio pobūdžio. Europos piliečiai tikisi, kad Sąjunga ir nacionalinės vyriausybės užtikrins saugumą sparčiai besikeičiančiame neramiame pasaulyje.

Kad ES galėtų tvirtai ir struktūrizuotai spręsti šiuos uždavinius, reikalinga ES finansinė parama, kuri leistų užtikrinti didžiausią ES pridėtinę vertę. Iš vertinimų matyti, kad esami fondai yra veiksmingi, tačiau juos reikia patobulinti: reikia lankstesnės ir paprastesnės paramos teikimo tvarkos, didesnio nuoseklumo ir derėjimo su kitas atitinkamais ES fondais ir išsamesnių bei į rezultatus orientuotų stebėsenos ir vertinimo sistemų.

3.FONDŲ STRUKTŪRA IR TIKSLAI

Būsimajame Sąjungos biudžete migracijos, sienų ir saugumo grupei bus numatytos keturios priemonės ir trys fondai.

Prieglobsčio ir migracijos fondas (PMF) padės veiksmingai valdyti migracijos srautus – bus sustiprinta bendra Europos prieglobsčio sistema, remiama teisėta migracija į Europą ir prisidedama prie veiksmingos ne ES šalių piliečių integracijos valstybėse narėse, kartu bus labai sustiprinta grąžinimo ir readmisijos į ne ES šalis politika, didinamas valstybių narių solidarumas ir jos bus skatinamos dalytis atsakomybe. Fondo lėšomis bus galima remti su migracija susijusius veiksmus, vykdomus ne ES šalyse, visapusiškai atsižvelgiant į Sąjungos išorės veiksmus ir užtikrinant sąveiką su jais.

Integruoto sienų valdymo fondą (ISVF) sudarys du elementai, iš kurių kiekvienam bus skirtas biudžeto asignavimas. Pagal sienų valdymo ir vizų (SVVP) elementą bus remiamas Europos integruoto sienų valdymo ir bendros vizų politikos įgyvendinimas, siekiant kovoti su neteisėta migracija ir palengvinti teisėtą keliavimą. Muitinio tikrinimo įrangos (MTĮ) elementu bus prisidedama prie tinkamo ir pakankamo muitinio tikrinimo, įsigyjant, eksploatuojant ir atnaujinant reikiamą, pažangiausią ir patikimą muitinio tikrinimo įrangą.

Vidaus saugumo fondas (VSF) padės užtikrinti aukštą saugumo lygį Sąjungoje – bus remiama kova su terorizmu, radikalėjimu, organizuotu nusikalstamumu ir kibernetiniais nusikaltimais. Iš jo taip pat bus finansuojama pagalba nusikaltimų aukoms ir jų apsauga.

Sąveika su kitomis ES finansavimo priemonėmis

Be sąveikos su šiomis keturiomis priemonėmis, bus sukurta ir PMF ir Europos struktūrinius ir investicinius fondus pakeisiančių priemonių sąveika ne ES šalių piliečių integracijos ir priėmimo infrastruktūros įrengimo bei eksploatavimo srityse, taip pat sąveika su išorės priemone, pagal kurią daug dėmesio bus skiriama migracijai. Šiomis aplinkybėmis bus kruopščiai derinami veiksmai, kuriais šalinamos pagrindinės migracijos priežastys ir skatinama tvari reintegracija kilmės šalyse.

Kalbant apie SVVP ir VSF, bus sukurta sąveika su kitomis priemonėmis jūrų saugumo ir stebėjimo, saugumo srities mokslinių tyrimų, infrastruktūros ir viešųjų erdvių saugumo, kibernetinio saugumo, radikalėjimo prevencijos srityse, taip pat sąveika su ES finansavimo priemonėmis, kuriomis remiamas sienų valdymo ir saugumo išorės aspektas. MTĮ atveju visų pirma bus sukurta sąveika su programa „Muitinė“.

4.NUMATOMO FINANSAVIMO VYKDYMO MECHANIZMAI

PMF, SVVP ir VSF iš esmės bus įgyvendinami taikant pasidalijamąjį valdymą, kurį vykdys valstybės narės ir Komisija ir kuriuo bus užtikrinama, kad Sąjungos prioritetai būtų vykdomi visose dalyvaujančiose valstybėse, ir bus garantuojamas finansavimo nuspėjamumas. Be pasidalijamojo valdymo, bus taikomas ir tiesioginis bei, nedideliu mastu, netiesioginis valdymas. MTĮ priemonė bus įgyvendinama taikant tiesioginį valdymą, daugiausia dotacijų forma.

Migracijos ir saugumo srityje uždaviniai nuolat kinta, todėl lankstumas bus viena iš pagrindinių šių naujų fondų ypatybių. Naujais mechanizmais, kaip antai temine priemone ir laikotarpio vidurio peržiūra (techninis patikslinimas ir veiklos rezultatų peržiūra), bus užtikrinta, kad skirstant finansavimą būtų galima atsižvelgti į pasikeitusius migracijos srautus, spaudimą prie sienų ir saugumo grėsmes, o lėšas nukreipti Sąjungos prioritetams, turintiems didžiausią Sąjungos pridėtinę vertę. Be to, lėšų valdymas bus supaprastintas užtikrinus didesnį derėjimą su pasidalijamajam ir tiesioginiam valdymui taikytinomis taisyklėmis (bendru taisyklių sąvadu).

5.KAIP BUS VYKDOMI VEIKLOS REZULTATŲ STEBĖSENA IR VERTINIMAS?

Bus pagerinta stebėsenos bei vertinimo sistema, siekiant paskatinti, kad rezultatai būtų pasiekiami laiku, ir užtikrinti, kad vertinimais būtų galima veiksmingai remtis ateityje peržiūrint politikos priemones. Tai bus daroma taikant geresnius rodiklius, glaudžiau bendradarbiaujant su atitinkamais partneriais ir taikant paskatų siekti veiklos rezultatų mechanizmus.